b'\n_START_ARTICLE_\nBitka pri Periteorionu\n_START_SECTION_\nOzadje konflikta\n_START_PARAGRAPH_\nLeta 1341 se je v Bizantinskem cesarstvu za\xc4\x8dela dr\xc5\xbeavljanska vojna za oblast med mladoletnim Ivanom V. Paleologom in biv\xc5\xa1im regentom Ivanom VI. Kantakuzenom. V konfliktu sta obe strani iskali zavezni\xc5\xa1tvo sosednjih dr\xc5\xbeav. Kamtakuzen se je sprva povezal s srbskim carjem Stefanom Du\xc5\xa1anom. Leta 1343 je njegov polo\xc5\xbeaj mo\xc4\x8dno utrdil prihod njegovega prijatelja in zaveznika Umur Bega.  _NEWLINE_Istega leta je Kantakuzenu obljubil pomo\xc4\x8d tudi bolgarski razbojnik Mom\xc4\x8dil, ki je deloval v severnih Rodopih. Za obljubo je bil nagrajen z naslovom sebastokrator in vladanjem v pokrajini Merope, ki se je raztezala od reke Meste na zahodu do okolice Komotinija. Naslednje leto je bil  Umur Beg prisiljen, da se je s svojo vojsko umaknil  v Anatolijo, Mom\xc4\x8dil pa je prestopil na Paleologova stran, za kar je bil nagrajen z naslovom despot. Za\xc4\x8del je ropati po pokrajinah, ki so bile na Kantakuzenovi strani, in napadati manj\xc5\xa1e tur\xc5\xa1ke voja\xc5\xa1ke enote, ki jih je  Umur Beg pustil Kantakuzenu. Manj\xc5\xa1o zmago je dosegel s po\xc5\xbeigom ve\xc4\x8d njihovih ladij v  Lagosu. Do vrnitve Umur Begove vojske spomladi 1345 je Mo\xc4\x8dil izkoristil nikogar\xc5\xa1nje ozemlje med vojskujo\xc4\x8dimi se srbskimi, bolgarskimi in bizantinskimi dr\xc5\xbeavami in postal navidezno neodvisen knez v Rodopih.\n_START_SECTION_\nBitka\n_START_PARAGRAPH_\nPozno spomladi 1345 se je Umur Beg vrnil v Trakijo z vojsko, ki naj bi \xc5\xa1tela 20.000 mo\xc5\xbe. S Kantakuzenom sta sklenila zatreti Mom\xc4\x8dilovo razbojni\xc5\xa1tvo. Vojski sta se spopadli 7. julija pred obzidjem Periteoriona. Mom\xc4\x8dil se je posku\xc5\xa1al izogniti veliki sovra\xc5\xbenikovi vojski in se umakniti za obzidje Periteoriona, vendar so me\xc5\xa1\xc4\x8dani zaprli mestnna vrata. V bitki, ki je sledila, je do\xc5\xbeivel popoln poraz in bil ubit.\n_START_SECTION_\nPosledice\n_START_PARAGRAPH_\nKantakuzenova vojska je po zmagi zasedla Merope. Udele\xc5\xbeba Turkov v bitki je imela pomemben vpliv na kasnej\xc5\xa1e dogodke, ko se je komaj nekaj let kasneje za\xc4\x8delo osmansko osvajanje Balkana. Mom\xc4\x8dilu sta njegova razbojni\xc5\xa1ka kariera in prepoznavna  vloga branilca pred Turki zagotovili pomembno mesto v balkanskem ljudskem izro\xc4\x8dilu.'